b'\n_START_ARTICLE_\nHaubica\n_START_PARAGRAPH_\nHaubica (angl. howitzer, vok. Haubitze, rus. \xd0\xb3\xd0\xb0\xd1\x83\xd0\xb1\xd0\xb8\xd1\x86\xd0\xb0)\xc2\xa0\xe2\x80\x93 artilerijos pab\xc5\xabklas, skirtas i\xc5\xa1kilajam \xc5\xa1audymui (vamzd\xc5\xbeio pak\xc4\x97limo kampas iki 70\xc2\xb0), neretai i\xc5\xa1 u\xc5\xbedar\xc5\xb3 pozicij\xc5\xb3 \xc4\xaf nematom\xc4\x85 taikin\xc4\xaf, kurio vamzdis paprastai trumpesnis, negu patrankos. Haubicos \xc5\xa1ovinio parakinis u\xc5\xbetaisas palyginti ma\xc5\xbeas, ta\xc4\x8diau i\xc5\xa1\xc5\xa1auna palyginti masyv\xc5\xb3 sviedin\xc4\xaf._NEWLINE_Haubicos kaip artilerijos pab\xc5\xabklai u\xc5\xbeima tarpin\xc4\x99 pad\xc4\x97t\xc4\xaf tarp patrank\xc5\xb3 ir mortyr\xc5\xb3. Patrank\xc5\xb3 vamzd\xc5\xbeiai ilgi, \xc5\xa1ovinio u\xc5\xbetaisai dideli, sviediniai ma\xc5\xbeesni, pradinis sviedinio greitis didelis, \xc5\xa1\xc5\xabvio trajektorija plok\xc5\xa1\xc4\x8dia. Mortyr\xc5\xb3 trajektorijos itin i\xc5\xa1kilios. Angli\xc5\xa1ku terminu mortyra (mortar) vadinami dvejopi gana skirtingi artilerijos ginklai\xc2\xa0\xe2\x80\x93 \xe2\x80\x9etikrosios\xe2\x80\x9c mortyros (vamzdis storasienis, \xc5\xa1iuolaikin\xc4\x97s u\xc5\xbetaisomos per storgal\xc4\xaf) ir minosvaid\xc5\xbeiai (vamzdis plonasienis, u\xc5\xbetaisoma per \xc5\xbeiotis). Skiriasi ir j\xc5\xb3 \xc5\xa1audmenys._NEWLINE_\xc5\xa0iuolaikini\xc5\xb3 haubic\xc5\xb3 kalibras b\xc5\xabna 105\xe2\x80\x93203\xc2\xa0mm, vamzd\xc5\xbeio ilgis 15-40 kalibr\xc5\xb3, pradinis sviedinio greitis\xc2\xa0\xe2\x80\x93 300\xe2\x80\x93800 m/s. Kovin\xc4\x97 \xc5\xa1audymo sparta\xc2\xa0\xe2\x80\x93 iki 10 \xc5\xa1\xc5\xabvi\xc5\xb3/min., \xc5\xa1audymo tolis\xc2\xa0\xe2\x80\x93 iki 24\xc2\xa0km (su aktyviaisiais reaktyviniais sviediniais\xc2\xa0\xe2\x80\x93 iki 30 km)._NEWLINE_Haubicos b\xc5\xabna traukiamosios ir savaeig\xc4\x97s._NEWLINE_Dabar visos bent kiek didesn\xc4\x97s kariuomen\xc4\x97s turi haubic\xc5\xb3. Pvz., Lietuvos kariuomen\xc4\x97s artilerijos batalionas (generolo Romualdo Giedrai\xc4\x8dio artilerijos batalionas) ginkluotas amerikieti\xc5\xa1ka 105 mm haubica M50.\n_START_SECTION_\nTerminija\n_START_PARAGRAPH_\nPavadinimas kilo i\xc5\xa1 \xc4\x8dek\xc5\xb3 \xc5\xbeod\xc5\xbeio houfnice, kaip senov\xc4\x97je vadino pab\xc5\xabkl\xc4\x85 akmenims svaidyti._NEWLINE_Rusijoje pirm\xc4\x85sias haubicas vadino gakovnicomis (\xd0\xb3\xd0\xb0\xd0\xba\xd0\xbe\xd0\xb2\xd0\xbd\xd0\xb8\xd1\x86\xd0\xb0), gaufnicomis (\xd0\xb3\xd0\xb0\xd1\x83\xd1\x84\xd0\xbd\xd0\xb8\xd1\x86\xd0\xb0), gafunicomis (\xd0\xb3\xd0\xb0\xd1\x84\xd1\x83\xd0\xbd\xd0\xb8\xd1\x86\xd0\xb0). XVIII a. 7-t\xc4\x85 de\xc5\xa1imtmet\xc4\xaf Rusijoje \xc4\x97me naudoti haubicas pailgintais vamzd\xc5\xbeiais, vadintas vienaragiais (\xd0\xb5\xd0\xb4\xd0\xb8\xd0\xbd\xd0\xbe\xd1\x80\xd0\xbe\xd0\xb3\xd0\xb8)._NEWLINE_Po Pirmojo pasaulinio karo prasid\xc4\x97jo tam tikra painiava terminijoje, kadangi haubicas-patrankas amerikie\xc4\x8diai \xc4\x97m\xc4\x97 vadinti tiesiog haubicomis. Tod\xc4\x97l vos ne visus sausumos artilerijos pab\xc5\xabklus imta vadinti haubicomis, nors daugelis j\xc5\xb3 \xc4\xaf haubicas nepana\xc5\xa1\xc5\xabs.\n_START_SECTION_\nIstorija\n_START_PARAGRAPH_\nEuropoje haubicos sukurtos XIV a. (Italija, Vokietija), buvo skirtos \xc5\xa1audyti akmenine karte\xc4\x8de. XVI a. antroje pus\xc4\x97je haubicos \xc4\x97m\xc4\x97 \xc5\xa1audyti sprogstamaisiais sviediniais._NEWLINE_XIX a. 7-tame de\xc5\xa1imtmetyje imta pereiti prie grai\xc5\xbetvini\xc5\xb3 haubic\xc5\xb3. XIX a. pabaigoje vis da\xc5\xbeniau imta naudoti lauko \xc4\xaftvirtinimus, tod\xc4\x97l haubic\xc5\xb3 poreikis \xc4\x97m\xc4\x97 did\xc4\x97ti._NEWLINE_1877\xe2\x80\x931878\xc2\xa0m. Rusijos-Turkijos kare pla\xc4\x8diai imta naudoti lauko haubicas, kadangi lauko patrankos netiko naikinti lauko \xc4\xaftvirtinimus. Paskutin\xc4\xaf XIX. de\xc5\xa1imtmet\xc4\xaf daugelis Europos valstybi\xc5\xb3 ginkluot\xc4\x97je tur\xc4\x97jo arba lengv\xc5\xb3j\xc5\xb3 (105\xe2\x80\x93127 mm), arba sunki\xc5\xb3j\xc5\xb3 (149\xe2\x80\x93155 mm) haubic\xc5\xb3. O kelios valstyb\xc4\x97s (pvz., Vokietija), tur\xc4\x97jo ir toki\xc5\xb3, ir toki\xc5\xb3._NEWLINE_To meto haubicos puikiai tiko \xc5\xa1audyti i\xc5\xa1kiliomis trajektorijomis ir taip naikinti taikinius, pridengtus statini\xc5\xb3, kalv\xc5\xb3, med\xc5\xbei\xc5\xb3 nuo tiesaus taikymo ugnies. Kitas j\xc5\xb3 privalumas buvo tai, kad j\xc5\xb3 sviediniai buvo ma\xc5\xbedaug dukart galingesni, palyginus su to paties kalibro patrankomis. Pvz., 75\xc2\xa0mm lauko patranka sv\xc4\x97r\xc4\x97 vir\xc5\xa1 tonos ir \xc5\xa1aud\xc4\x97 sviediniais, kurie sver\xc4\x97 beveik 8\xc2\xa0kg. Tuo tarpu to meto 105\xc2\xa0mm lauko haubica sv\xc4\x97r\xc4\x97 tiek pat, o jos sviediniai sv\xc4\x97r\xc4\x97 16\xc2\xa0kg._NEWLINE_Itin pla\xc4\x8diai imta naudoti haubicas Pirmajame ir Antrajame pasauliniuose karuose.'